prednostu Okresného úradu v Michalovciach, Vladimíra Jakuba. Touto poctou ocenil pozoruhodné výkony slovenského reprezentanta v kvadriatlone Jozefa Ivanka. Hoci podmienkou účasti medzi najlepšími michalovskými športovcami bola podmienka reprezentácie mesta v kolektívnych či individuálnych súťažiach, v prípade Jozefa Ivanka nevadil ani fakt, že štartuje za Aramis Poprad. "Som veľmi rád, že si moje výkony všimli aj v mojom rodnom meste. Je to zadosťučinenie za moje nekonečné tréningové úsilie. Tu som začal písať svoju športovú kapitolu a tak ma teší, že aj napriek pôsobeniu v inom meste som nezmizol zo zorného uhla Michalovčanov," s potešením konštatoval rodák z neďalekých Zalužíc. S týmto mimoriadnym ocenením nerátal, avšak podľa jeho slov to majú na svedomí ľudia, ktorí športu ozaj rozumejú. Jozef začínal s cyklistikou, z ktorej pred dvanástimi rokmi presedlal na triatlon. Hoci v tomto športovom odvetví siahol pred dvoma rokmi aj na titul slovenského šampióna, lákalo ho vyskúšať čosi nové. Počas tréningového pobytu u protinožcov v Austrálii uvidel priamo na vlastné oči kvadriatlon a odvtedy mu učaroval natoľko, že sa mu začal intenzívnejšie venovať. Oproti triatlonu má kvadriatlon zvýšený objem disciplín. Na jeho absolvovanie je potrebné podstúpiť 2,5 km plávania, 10 km pádlovania v kajaku, 50 km bicyklovania a 10 km behu. Lanský rok bol pre Jozefa v jeho novom športovom odvetví premiérový, ale aj napriek tomu sa dočkal mimoriadnych úspechov. "Po dvoch vystúpeniach svetového pohára v Brne a na Ibize som cestoval na baskickú Korziku, kde som obsadil skvelú druhú priečku. Potom nasledoval štvrtý pretek v Prahe-Sedelčanoch, ktorý bol zároveň súčasťou majstrovstiev sveta v kvadriatlone. V individuálnej súťaži som skončil deviaty a v kolektívnej som pomohol Slovensku k výbornej bronzovej medaile," vyratúval sled svojich vlaňajších úspechov, kvôli ktorým si naňho spomenuli aj v rodnom meste udelením mimoriadneho ocenenia. Minulá sezóna bola teda jeho dosiaľ najúspešnejšia, tá budúca však bude prelomová. V náročnej konkurencii bude musieť potvrdiť lanské úspechy. "Verím si, pretože si myslím, že mám na viac. Zďaleka to nebolo moje maximum. Som odhodlaný urobiť všetko pre to, aby som sa dočkal ešte väčších úspechov," sršal odhodlaním tento držiteľ majstrovskej výkonnostnej triedy. Momentálne sa venuje hrubej tréningovej drine vo vysokohorskom prostredí slovenských veľhôr, no už sťa hladný pes očakáva zmenu tréningového prostredia. Do začiatku súťažného obdobia má totiž naplánované tréningové pobyty v Austrálii, Chorvátsku a na Kanárskych ostrovoch. "Svetový pohár začína až v máji, no už teraz sa neviem dočkať jeho začiatku. Rovnako sa teším i na svetový šampionát na Ibize, kde mám vysoké ambície. Obhajoba deviateho miesta bude síce náročná, no mojim cieľom je ešte vyššia pozícia," prezradil J. Ivanko, pre ktorého ostáva najväčším športovým cieľom účasť na legendárnom preteku Diamond man.
Jozefove výkony nesú trénersky rukopis JUDr. Rudolfa Mirdalu, ktorý ma leví podiel na jeho doterajších úspechoch. Podľa Jozefových slov je jeho tréner nekompromisný a veľmi tvrdý, no zároveň si váži jeho obetavosť a odborné vedomosti. Aký je však podľa Rudolfa Mirdalu jeho osobný zverenec? "Predovšetkým je to tvrdý "makač". Navzájom sa rešpektujeme, hoci priznávam, že ideálne to medzi nami nikdy nie je a ani nebude. Jednoducho, ak chcete dosiahnuť úspech, musíte zatnúť zuby a tvrdo trénovať. Jozef si to uvedomuje, a preto je s ním radosť spolupracovať," pochvaľoval si R. Mirdala, v minulosti úspešný cyklista. Jeho typickou povahovou črtou je ambicióznosť a húževnatosť. Aj preto sa mu vlaňajšie Jozefove úspechy mália. "V celkovom hodnotení Svetového pohára som si želal o jedno miesto vyšší stupienok. Skončili sme jedenásti, no chceli sme byť v prvej desiatke. Do nadchádzajúcej sezóny teda nevstupujeme len s cieľom obhájiť vlaňajšie umiestnenia, našou ambíciou je ešte väčšia úspešnosť." V prípade oboch zanietených športovcov teda platí, že s jedlom rastie chuť, čo je sympatickým odzrkadlením ich práce. Ich sebadôvera totiž vyplýva z náročnej tréningovej roboty, ktorá ich predurčuje pomýšľať na najvyššie méty. "Svoje tvrdenia opierame predovšetkým o skvalitnenie Jozefovho výstroja. Odteraz bude jazdiť na novom bicykli i kajaku, nuž sme optimisti. Všade dookola počúvame, že triatlon a kvadriatlon sú nezaujímavé športy, ale málokto zrejme vie, že triatlon je olympijsky šport. Máme reálnu šancu prebojovať sa na olympiádu do Atén, čo sa zrejme podarí málokomu, v Michalovciach iste nikomu," trafil klinec po hlavičke Rudolf Mirdala. Čo na tom, že kvadriatlon je pre mnohých neatraktívny? Málokto už myslí na to, čomu treba podriadiť a čo sa dá vďaka nemu získať. Aj preto si práca Jozefa Ivanka a Rudolfa Mirdalu zaslúži obdiv a uznanie.
Najdôležitejšie správy z východu Slovenska čítajte na Korzar.sme.sk.